অবশেষে ভারতীয় দলের ওপেনার সমস্যা হয়তো কিছুটা মিটল। অস্ট্রেলিয়ার মাটিতে টেস্ট অভিষেকেই দুরন্ত ইনিংস খেললেন মায়াঙ্ক অগ্রবাল। কর্নাটকের এই ওপেনারের ব্যাট থেকে এল ঝকঝকে ৭৬ রানের ইনিংস। ভারতীয় টেস্ট ওপেনার হিসেবে বিদেশের মাটিতে অভিষেকেই সর্বোচ্চ রান করার কৃতিত্ব অর্জন করলেন তিনি। যার সৌজন্যে বক্সিং ডে টেস্টের প্রথম দিনেই চালকের আসনে ভারত। দিনের শেষে ভারতের রান ২ উইকেট হারিয়ে ২১৫।      
এ দিন টসে জিতে প্রথম ব্যাটিংয়ের সিদ্ধান্ত নেন বিরাট কোহলি। টেস্ট অভিষেক হয় তরুণ মায়াঙ্ক অগ্রবালের। এই টেস্টে ভারতের ওপেনিং জুটি সম্পূর্ণ বদলে দেওয়া হয়েছে। বিজয়-রাহুলের বদলে ভারতের ইনিংস শুরু করেন হনুমা বিহারী এবং ময়াঙ্ক অগ্রবাল জুটি। হনুমা বড় রান না পেলেও দীর্ঘক্ষণ ক্রিজে টিকেছিলেন। ওপেনিং জুটিতেই ৪০ রান তুলে ফেলে ভারত। 

এই বিষয়ে অন্যান্য খবর

ইমরানকে ‘সুইপ’ মারলেন কাইফ, বিস্ফোরক টুইট ভাইরাল


বিহারি (৮) আউট হওয়ার পরে মায়াঙ্ক অগ্রবালের সঙ্গে লম্বা পার্টনারশিপ গড়েন চেতেশ্বর পূজারা। প্রথম টেস্টেই অর্ধশতরান পূরণ করেন মায়াঙ্ক। ইনিংসের শুরুর দিকে যথেষ্টই আক্রমণাত্মক ব্যাটিং করেন তিনি। শেষ পর্যন্ত ১৬১ বলে ৭৬ রানে আউট হন মায়াঙ্ক। দ্বিতীয় উইকেটে ৮৮ রানের পার্টনারশিপ গড়েন মায়াঙ্ক এবং পূজারা।
মায়াঙ্ক যেখানে শেষ করেন, সেখান থেকেই যেন শুরু করলেন বিরাট কোহলি। মেলবোর্ন টেস্টে ফের চেনা মেজাজে ব্যাট করছেন ভারত অধিনায়ক। দিনের শেষে তিনি ব্যাট করছেন ৪৭ রানে। ভারতীয় ইনিংসকে ফের নির্ভরতা দিয়ে পূজারা অপরাজিত রয়েছেন ৬৮ রানে। দ্বিতীয় দিনে লম্বা ব্যাট করে অস্ট্রেলিয়ার উপরে রানের পাহাড় চাপানোই এখন বিরাটদের লক্ষ্য।